b"\n_START_ARTICLE_\nIl trono di fuoco\n_START_SECTION_\nJuoni\n_START_PARAGRAPH_\nIl trono di fuoco sijoittuu vuoden 1685 Englantiin. Kuningas Kaarle on kuollut ja h\xc3\xa4nen veljens\xc3\xa4 kuningas Jaakko II pit\xc3\xa4\xc3\xa4 valtaa hovissa. Noitavainot ja julmat kidutukset kuulustelukeinona ovat arkip\xc3\xa4iv\xc3\xa4\xc3\xa4. Vainoja k\xc3\xa4ytet\xc3\xa4\xc3\xa4n vallank\xc3\xa4yt\xc3\xb6n v\xc3\xa4lineen\xc3\xa4 eik\xc3\xa4 niiden kohteella ole merkityst\xc3\xa4._NEWLINE_Nuoren Mary Greyn (Maria Rohm) anelut kaikuvat kuuroille korville Britannian pahamaineisimman tuomarin George Jeffreysin (Christopher Lee) tuomitessa h\xc3\xa4nen siskonsa, syytt\xc3\xb6m\xc3\xa4n Alicia Greyn (Margaret Lee), poltettavaksi roviolla. Jeffreys ihastuu Maryn viattomuuteen, vaikka t\xc3\xa4t\xc3\xa4kin ep\xc3\xa4ill\xc3\xa4\xc3\xa4n noituudesta. Muutama viikko my\xc3\xb6hemmin Jeffreysin ego kolahtaa pahasti yhteen vallanhimoisen Wessexin jaarlin (Leo Genn) kanssa. Alkaa Jeffreys vastaan Wessex vallank\xc3\xa4yt\xc3\xb6n shakkipeli nappuloinaan Mary Grey sek\xc3\xa4 Wessexin poika Harry (Hans Hass Jr.), jolla on omat suunnitelmansa Jeffreysin kukistamiseksi. Toisiinsa rakastuneet Mary ja kapinallismielinen Harry uhkaavat l\xc3\xa4hte\xc3\xa4 Lontoosta etsim\xc3\xa4\xc3\xa4n onnea muualta, mutta se ei ole helppoa...\n_START_SECTION_\nTuotanto\n_START_PARAGRAPH_\nOhjaaja Franco laati my\xc3\xb6s k\xc3\xa4sikirjoituksen Enrico Colombon, Michael Hallerin ja Anthony Scott Veitchin kanssa Harry Alan Towersin tarinan pohjalta. Towers toimi elokuvan tuottajana Arturo Marcosin kanssa. Elokuva kuvattiin Portugalissa ja Espanjassa vuonna 1969._NEWLINE_Christopher Lee kiinnostui elokuvasta historiallisista syist\xc3\xa4. H\xc3\xa4n on sanonut pit\xc3\xa4v\xc3\xa4ns\xc3\xa4 roolia yhten\xc3\xa4 parhaistaan, mutta ei tiennyt elokuvan sis\xc3\xa4lt\xc3\xa4v\xc3\xa4n sadistista kidutusta sen kuvausvaiheessa._NEWLINE_Lordi Wessexin rooliin oli alun perin tarkoitus menn\xc3\xa4 Dennis Price, mutta vet\xc3\xa4ytyi roolista viime hetkell\xc3\xa4. H\xc3\xa4nen nimens\xc3\xa4 mainitaan kuitenkin joissain elokuvajulisteissa.\n_START_SECTION_\nJulkaisu ja vastaanotto\n_START_PARAGRAPH_\nIl trono di fuoco sai ensi-iltansa kotimaassaan Italiassa 5. helmikuuta vuonna 1970. L\xc3\xa4nsi-Saksassa elokuva ilmestyi teattereihin samana vuonna 5. kes\xc3\xa4kuuta. Espanjassa elokuva julkaistiin 24. toukokuuta vuonna 1971. Yhdysvaltoihin elokuva saapui teatterilevitykseen toukokuussa vuonna 1972. Espanjassa elokuva tuotti noin 19 miljoonaa pesetaa._NEWLINE_Il trono di fuoco sai ilmestyess\xc3\xa4\xc3\xa4n hyv\xc3\xa4n vastaanoton, josta elokuva p\xc3\xa4\xc3\xa4si laajaan teatterilevitykseen. Elokuva kuuluu kuitenkin nyky\xc3\xa4\xc3\xa4n ohjaaja Francon aliarvostettuihin elokuviin._NEWLINE_Il trono di fuoco on julkaistu videolle ja DVD:lle (vuosina 2000 ja 2004).\n_START_SECTION_\nMuut versiot\n_START_PARAGRAPH_\nIl trono di fuocosta on useita leikkausversioita ja monta eri nimikett\xc3\xa4. 104 minuutin leikkaamatonta versiota on saatavilla yksitt\xc3\xa4isjulkaisuna sek\xc3\xa4 osana nelj\xc3\xa4n levyn The Christopher Lee Collection -painosta. Levylt\xc3\xa4 l\xc3\xb6ytyy my\xc3\xb6s 25-minuuttinen Christopher Leen ja Jes\xc3\xbas Francon haastattelu Bloody Jess. Lis\xc3\xa4ksi levyll\xc3\xa4 on muun muassa kohtauksia, yksi espanjalaisessa versiossa k\xc3\xa4ytetty 6 minuuttia kest\xc3\xa4v\xc3\xa4 kohtaus, esittelyfilmej\xc3\xa4 ja julistegalleria._NEWLINE_Elokuvalla on Yhdysvalloissa monta eri nimikett\xc3\xa4 The Bloody Judgen rinnalla: Night of the Blood Monster, Throne of the Blood Monster, Trial of the Witches, Witch Killer of Broadmoor ja Witches' Trial._NEWLINE_Tosiel\xc3\xa4m\xc3\xa4n George Jeffreys (1645\xe2\x80\x931689) m\xc3\xa4\xc3\xa4r\xc3\xa4si tuomarina ollessaan jopa 200 kapinallista hirtett\xc3\xa4viksi ja 800 orjuuteen. H\xc3\xa4n langetti kovia tuomioita p\xc3\xa4\xc3\xa4st\xc3\xa4kseen kuningas Jaakko II:n suosioon ja edet\xc3\xa4kseen lordikansleriksi. Unelma toteutuikin, mutta Jeffreys sai nauttia ylennyksest\xc3\xa4 vain hetken kunnes kuningas sy\xc3\xb6stiin vallasta. Jeffreys kuoli vankeudessa vain muutama kuukausi my\xc3\xb6hemmin huhtikuussa 1689."